Anders Fogh Rasmussen (V), 2009-01-23:
Jeg er faktisk - det skal jeg gerne bekende - en stor tilhænger af, at det danske statsoverhoved er en monark, som netop ikke er folkevalgt.
Det mener jeg at der er mange gode grunde til og argumenter for, og i den situation synes jeg til gengæld at det er relevant, at den folkevalgte forsamling har et ord at skulle have sagt, hvis vi kommer i en situation, hvor en konge eller en regerende dronning gifter sig, for det kan faktisk godt have betydning.
Derfor synes jeg, at det er ret logisk, når man har det politiske udgangspunkt, som jeg har.
Men jeg forlanger ikke, at de, der er imod, at vi har et kongehus, skal forstå det eller acceptere det.
Men med mit politiske udgangspunkt er det faktisk meget logisk.
Jeg vil gerne sige tak for en god debat - en kort, men virkelig god debat - og tak for den brede opbakning til lovforslaget.
Der har selvfølgelig været forskellige indgange til det og forskellige typer argumentation fra bl.a. hr. Holger K. Nielsen, som siger kort og godt, at det er sund fornuft, og fra hr. Søren Krarup, som lægger en dybere national, historisk folkelig argumentation til grund.
Men bundlinjen er den samme, der er bred opbakning til forslaget.
Det stod lidt uklart, om hr. Frank Aaen er for eller imod, men der er i hvert fald et bredt flertal bag, og det takker jeg for.
Ganske vist siger hr. Morten Østergaard så midt i sin støtte til forslaget, at det er udtryk for en forspildt chance, fordi vi burde have benyttet den her lejlighed til at igangsætte et større arbejde for at ændre grundloven.
Men der vil jeg gerne sige til hr. Morten Østergaard, at det betragter regeringen slet ikke som nogen forspildt chance, for det er regeringens klare opfattelse, at vi ikke skal bruge prinsesser som trækkraft for hr. Morten Østergaards ambitioner om at ændre grundloven.
Hvis hr. Morten Østergaard vil ændre grundloven, skal det ske ad fordøren, ikke ad bagdøren.
At det så skal ske ad fordøren, ved at et flertal synes, at det er fornuftigt at ændre grundloven, tror jeg at hr. Morten Østergaard får svært ved at finde opbakning til, for vi har faktisk en ret god, rummelig og passende grundlov som ramme om det danske folkestyre.
Derfor har det faktisk været regeringens opfattelse fra starten af, at man netop skulle sondre mellem tronfølgeloven og grundloven.
Noget andet er så, at en ændring af tronfølgeloven skal ske efter samme proces og procedure som en ændring af grundloven.
Men vi har netop syntes, at det var rigtigt at holde tingene adskilt, og det er jo derfor, at regeringen tog initiativ til at få ændret tronfølgeloven, således at vi får indført fuld ligestilling i adgangen til den danske trone i god tid, inden det bliver et aktuelt spørgsmål, sådan at det ikke er knyttet til personer, men netop er knyttet til ønsket om, at vi vil have lige adgang til at overtage tronen.
Det er så også grunden til, at vi nu har genfremsat det tidligere vedtagne forslag om ændring af tronfølgeloven.
Vi finder det et rent principielt spørgsmål at sikre fuld ligestilling mellem kønnene, også når det gælder adgangen til tronen.
Og vi synes, det er vigtigt at synliggøre det både indadtil og udadtil, og derfor er det også et argument for at ændre tronfølgeloven.
Det forhold, at lovændringen ikke aktuelt har praktisk betydning, da tronfølgerparrets førstefødte, prins Christian, er en dreng,
ændrer ikke på regeringens principielle ønske om at sikre ligestilling i adgangen til tronen.
Som jeg nævnte før, skal en ændring af tronfølgeloven jo altså foretages efter den procedure, der gælder for grundlovsændringer, og altså følge proceduren i grundlovens § 88.
Det betyder i praksis, at forslaget skal forelægges vælgerne til godkendelse, når Folketinget på ny har vedtaget det tidligere vedtagne lovforslag i uændret form.
Det sker i form af en folkeafstemning, som skal afholdes, inden 6 måneder efter at forslaget er blevet endeligt vedtaget her i Folketinget.
Det sker efter aftale med de politiske partier, og jeg føler mig overbevist om, at et bredt flertal i befolkningen ligesom her i Folketinget vil støtte ændringen af tronfølgeloven.